Na temelju članka 13. stavak 2. Zakona o udrugama (Narodne novine broj 74/14, 70/17, 98/19), članka 18. stavak 2., a u vezi s člankom 122. stavak 1. Zakona o vatrogastvu (Narodne novine broj 125/19) i članka 30. Statuta Vatrogasne zajednice Zadarske županije od 27. travnja 2018. godine, uz suglasnost Hrvatske vatrogasne zajednice od dana 02. prosinca 2020. godine, Skupština Vatrogasne zajednice Zadarske županije, na sjednici održanoj dana 18. prosinca 2020. godine u Zadru, donijela je

**STATUT**

**VATROGASNE ZAJEDNICE ZADARSKE ŽUPANIJE**

**I. OSNOVNE ODREDBE**

**Članak 1.**

Ovim Statutom uređuje se:

* naziv i sjedište Vatrogasne zajednice Zadarske županije (dalje u tekstu: Zajednica),
* zastupanje
* područje djelovanja sukladno ciljevima
* ciljevi
* djelatnosti kojima se ostvaruju ciljevi
* gospodarske djelatnosti sukladno zakonu
* način osiguranja javnosti djelovanja Zajednice
* uvjeti i način učlanjivanja i prestanka članstva, prava, obveze i odgovornosti te stegovna odgovornost članova i način vođenja popisa članova
* tijela Zajednice, njihov sastavu i način sazivanja sjednica, izbor, opoziv, ovlasti, način odlučivanja i trajanje mandata te način sazivanja Skupštine u slučaju isteka mandata
* izbor i opoziv likvidatora Zajednice
* prestanak postojanja Zajednice
* imovina, način stjecanja i raspolaganja imovinom
* postupak s imovinom u slučaju prestanka Zajednice
* način rješavanja sporova i sukoba interesa unutar Zajednice
* znak Zajednice i njegov izgled
* druga pitanja od značaja za Zajednicu.

**Članak 2.**

Izrazi koji se koriste u ovom Statutu, a imaju rodno značenje, koriste se neutralno i odnose se na jednako na muški i na ženski rod.

**Članak 3.**

Zajednica se osniva, djeluje i prestaje s djelovanjem sukladno odredbama zakona koji uređuje osnivanje i djelovanje udruga, ako Zakonom o vatrogastvu (u daljnjem tekstu: Zakon) za pojedina pitanja nije drukčije određeno i samostalna je pravna osoba s ovlastima propisanim Zakonom.

Zajednica je nadležna za sljedeće poslove:

* potiče aktivnosti u pogledu poboljšanja stanja zaštite od požara i provedbe vatrogasne djelatnosti
* koordinira aktivnosti oko uključivanja vatrogasnih postrojbi u sustav civilne zaštite– priprema i provodi zadaće iz Programa aktivnosti u provedbi posebnih mjera zaštite od požara od posebnog interesa za Republiku Hrvatsku
* ustrojava vatrogasni operativni centar županije
* zastupa interese vatrogastva na području županije
* vodi i redovito obnavlja baze podataka te očevidnika koje prikuplja u skladu s odredbama Zakona i propisa donesenih na temelju Zakona
* sudjeluje u izradi prijedloga strategija, studija, smjernica, programa i provedbenih planova
* organizira i provodi vatrogasna natjecanja
* organizira javna savjetovanja i stručne skupove
* provodi prekograničnu suradnju u području vatrogastva
* obavlja i druge poslove koji su joj stavljeni u nadležnost posebnim propisima.

**II. NAZIV I SJEDIŠTE**

**Članak 4.**

Naziv Zajednice je: **Vatrogasna zajednica Zadarske županije.**

Skraćeni naziv Zajednice je: VZZŽ.

Sjedište Zajednice je u Zadru, Put Murvice 24.

Područje djelovanja zajednice je Zadarska županija.

Odluku o promjeni sjedišta Zajednice donosi Skupština. Odluku o promjeni poslovne adrese sjedišta donosi Predsjedništvo.

**III. ZASTUPANJE**

**Članak 5.**

Zajednicu predstavljaju i zastupaju županijski vatrogasni zapovjednik i predsjednik vatrogasne zajednice županije.

Zajednicu mogu predstavljati i zastupati i druge osobe po ovlaštenju Zapovjednika i Predsjednika.

**IV. PODRUČJE DJELOVANJA**

**Članak 6.**

Zajednica je nadležno tijelo za vatrogastvo, koje u okviru svog djelokruga i nadležnosti propisanih Zakonom odgovara županu.

**V. CILJEVI, PODRUČJA DJELOVANJA SUKLADNO CILJEVIMA I DJELATNOSTI KOJIMA SE OSTVARUJU CILJEVI**

**Članak 7.**

Ciljevi Zajednice:

* unapređenje sustava zaštite od požara i vatrogastva na području djelovanja odnosno području odgovornosti Zajednice,
* organizacija preventivne zaštite i podizanje svijesti o istoj,
* učinkovita provedba vatrogasne djelatnosti na području djelovanja odnosno području odgovornosti Zajednice,
* provođenje vatrogasnih aktivnosti,
* osposobljavanje, usavršavanje, održavanje i podizanja operativne spremnosti članova dobrovoljnih vatrogasnih društva iz svoje nadležnosti,
* podizanje svijesti i očuvanje vatrogasne tradicije u lokalnoj zajednici,
* promicanje vatrogasnog sustava kroz vatrogasna natjecanja, rad s mladeži te kroz djelovanje u lokalnoj zajednici,
* dodjela strukovnih priznanja i predlaganje dodjele javnih priznanja za svoje zaslužne članove,
* suradnja s tijelima jedinica lokalne samouprave, pravnim osobama, sredstvima javnog priopćavanja, udrugama i drugim organizacijama radi unapređivanja sustava vatrogastva i zaštite od požara,
* promicanje značaja dobrovoljnog vatrogastva,
* razvijanje pozitivnih ljudskih vrijednosti poput solidarnosti, požrtvovnosti, nesebičnosti i prijateljstva.

Zajednica sukladno ciljevima djeluje na području Zaštite i spašavanja u oblasti dobrovoljnog vatrogastva te ostalih djelatnosti iz područja zaštite i spašavanja.

**Članak 8.**

Djelatnosti Zajednice pored poslova iz članka 3. stavak 2. ovog Statuta su i:

* sudjelovanje u provedbi preventivnih mjera zaštite od požara i tehnoloških eksplozija,
* gašenje požara i spašavanje ljudi i imovine ugroženih požarom i tehnološkom eksplozijom,
* pružanje tehničke pomoći u nezgodama i opasnim situacijama,
* obavljanje drugih poslova u nesrećama, ekološkim i inim nesrećama.

Vatrogasna djelatnost provodi se na kopnu, moru, jezerima i rijekama kao neprofitna, stručna i humanitarna djelatnost od interesa za Republiku Hrvatsku.

Radi ostvarivanja ciljeva i zadataka te zadovoljavanja potreba Zajednice i svojih članica i članova, osim vatrogasne djelatnosti Zajednica može obavljati i ostale gospodarske i društvene djelatnosti sukladno Statutu i posebnim propisima, a koje su u svezi s obavljanjem vatrogasne djelatnosti, ne umanjujući time intervencijsku spremnost vatrogasnih postrojbi svojih članica.

**Članak 9.**

Zajednica za potrebe članova i članova vatrogasnih organizacija, može uz odobrenje Državne vatrogasne škole provoditi programe neformalnog obrazovanja propisanog Zakonom o vatrogastvu, može organizirati savjetovanja i seminare, pokazne vježbe i prezentacije, provedbu teorijske nastave i praktičnih vježbi temeljem pozitivnih propisa, sudjelovati u aktivnostima zaštite okoliša te poduzimati i druge radnje za ostvarivanje ciljeva i obavljanje djelatnosti Zajednice.

Zajednica za potrebe drugih pravnih i fizičkih osoba može organizirati savjetovanja i seminare, pokazne vježbe i prezentacije, provedbu teorijske nastave i praktičnih vježbi temeljem pozitivnih propisa.

**VI. NAČIN OSIGURANJA JAVNOSTI DJELOVANJA ZAJEDNICE**

**Članak 10.**

Djelovanje odnosno rad Zajednice je javan.

Javnost rada Zajednice ostvaruje se:

* pravodobnim izvješćivanjem o radu Zajednice i značajnim događajima putem pisanih izvješća, organizacijom posebnih skupova ili na drugi prikladan način,
* putem sredstva javnog priopćavanja,
* putem internetske stranice Zajednice.

Zajednica je obvezna na internetskoj stranici na lako pretraživ i čitljiv način objavljivati akte propisane Zakonom o pravu na pristup informacijama.

**Članak 11.**

Predstavnici sredstava javnog priopćavanja mogu prisustvovati sjednicama tijela Zajednice i o tome izvješćivati javnost.

Predsjedavajući sjednice pojedinog tijela Zajednice može predložiti da se javnost isključi sa sjednice, o čemu se treba pozitivno izjasniti natpolovična većina nazočnih članova na sjednici.

**Članak 12.**

Zajednica informira članice, članove tijela i širu javnost o svim značajnim aktivnostima putem sredstava javnog priopćavanja ili na drugi odgovarajući način.

Za informiranje i obavještavanje o radu Zajednice odgovorni su predsjednik ili osoba koju on ovlasti.

**VII. UVJETI I NAČIN UČLANJIVANJA I PRESTANKA ČLANSTVA, PRAVA, OBVEZE I ODGOVORNOSTI TE STEGOVNA ODGOVORNOST ČLANOVA I NAČIN VOĐENJA POPISA ČLANOVA**

**Članak 13.**

Članice vatrogasne zajednice županija su vatrogasne zajednice gradova, područja odnosno općina s područja županije. Ako na području grada, područja odnosno općine nije osnovana vatrogasna zajednica grada, područja odnosno općine, dobrovoljna vatrogasna društva, profesionalne vatrogasne postrojbe, profesionalne vatrogasne postrojbe u gospodarstvu i dobrovoljna vatrogasna društva u gospodarstvu članice su i osnivači vatrogasne zajednice županije.

Učlanjenje u Zajednicu je obavezno. Odluku o prijemu u obvezno članstvo donosi Skupština.

Učlanjenje se provodi pod uvjetima i na način utvrđen ovim Statutom.

**Članak 14.**

Osim obvezatnog članstva, Zajednica može imati i pridružene članove, koji su predstavnici fizičkih i/ili pravnih osoba osobito zaslužni za razvoj vatrogastva na području djelovanja Zajednice.

Odluku o prijemu u članstvo pridruženih i počasnih članova Zajednice donosi Predsjedništvo.

**Članak 15.**

Članstvo u Zajednici prestaje:

* istupom pridruženog člana,
* istupanjem počasnog člana,
* isključenjem pridruženog člana,
* isključenjem počasnog člana,
* smrću fizičke osobe pridruženog člana,
* smrću fizičke osobe počasnog člana,
* prestankom pravne osobe članice – vatrogasne organizacije,
* prestankom rada Zajednice.

Isključenje pridruženog ili počasnog člana se provodi temeljem odluke Predsjedništva zbog neispunjavanja i/ili zanemarivanja statutarnih obveza, nanošenja štete i ugleda Zajednici, neaktivnosti te u drugim slučajevima propisanim ovim Statutom ili Pravilnikom o pravilima vatrogasne službe.

Protiv odluke o isključenju član ima pravo žalbe. Žalba se podnosi Skupštini putem Predsjedništva u roku od 8 dana od dana primitka odluke.

Skupština je dužna o proslijeđenoj žalbi odlučiti najkasnije u roku godine dana, odnosno na prvoj narednoj sjednici.

Odluka Skupštine je konačna.

**Članak 16.**

Zajednica je dužna voditi evidenciju - popis svojih članova Zajednice.

Popis članova obavezno sadrži podatke sukladno pravilniku donesenom temeljem Zakona.

Zajednica vodi popis članova u elektroničkom obliku pri čemu je dužna u tu svrhu koristiti računalnu aplikaciju Hrvatske vatrogasne zajednice.

Predsjednik i zapovjednik zajednice, članovi Zapovjedništva i Predsjedništva daju suglasnost da se njihovi osobni podaci mogu upisivati i koristiti u računalnim aplikacijama Hrvatske vatrogasne zajednice.

Popis članova uvijek mora biti dostupan na uvid svim članovima i nadležnim tijelima, na njihov zahtjev.

**Članak 17.**

Članica Zajednice koja u obavljanju vatrogasne djelatnosti ili u vezi s obavljanjem iste povrijedi vatrogasnu službu, odgovara prema odredbama Pravilnika o pravilima vatrogasne službe.

**Članak 18.**

Temeljna prava i obveze članica Zajednice su:

* pridržavanje odredaba Statuta Zajednice,
* pridržavanje odredbi Pravilnika o pravilima vatrogasne službe,
* pridržavanja svih akata Zajednice,
* sudjelovanje predstavnika članica Zajednice i članova u radu tijela Zajednice i upravljanju Zajednicom,
* obavljanje aktivnosti iz programa rada Zajednice,
* čuvanje i podizanje ugleda Zajednice,
* čuvanje materijalnih dobara Zajednice,
* provedba preuzetih obveza,
* ostala prava i dužnosti utvrđena Statutom i drugim aktima Zajednice.

**VIII. TIJELA ZAJEDNICE, NJIHOV SASTAV I NAČIN SAZIVANJA SJEDNICA, IZBOR, OPOZIV, OVLASTI, NAČIN ODLUČIVANJA I TRAJANJE MANDATA TE NAČIN SAZIVANJA SKUPŠTINE U SLUČAJU ISTEKA MANDATA**

**Članak 19.**

Djelovanje Zajednice temelji se na načelu demokratskog ustroja, što znači da Zajednicom upravljaju članovi na način da unutarnji ustroj Zajednice mora biti zasnovan na načelima demokratskog zastupanja i demokratskog načina očitovanja volje članova.

**Članak 20.**

Za rad tijela Zajednice potrebna je nazočnost natpolovične većine članova tijela.

Tijela Zajednice pravovaljane odluke donose natpolovičnom većinom glasova predstavnika nazočnih na sjednicama tijela, ako ovim Statutom za donošenje pojedinih odluka nije propisano drugačije.

Statut i njegove izmjene i dopune donose se natpolovičnom većinom ukupnog broja članova Skupštine.

Iznimno, moguće je sazvati elektroničke sjednice tijela Zajednice (telefonom, elektroničkom poštom, videovezom i sl.) koje saziva predsjedavajući član pojedinog tijela.

Odluke donesene na elektroničkim sjednicama moraju biti potvrđene na narednoj sjednici pojedinog tijela Zajednice.

**Članak 21.**

Tijela Zajednice odluke donose javnim glasovanjem.

Predsjedavajući može za pojedine odluke zatražiti tajno glasovanje o čemu se članovi tijela izjašnjavaju javnim glasovanjem.

**Članak 22.**

U radu tijela Zajednice mogu sudjelovati članovi tijela zajednice koji ne čine to tijelo te predstavnici drugih pravnih osoba ali bez prava odlučivanja. O pozivu na sjednicu odnosno dopuštenosti sudjelovanja odlučuje predsjednik tog tijela.

**Članak 23.**

Tijela Zajednice su:

* Skupština
* županijski vatrogasni zapovjednik
* predsjednik vatrogasne zajednice
* Predsjedništvo
* Zapovjedništvo
* Nadzorni odbor.

Mandat tijela Zajednice je 5 godina.

Tijela iz ovoga članka mogu radi ostvarenja svojih ciljeva i zadataka osnovati pomoćna ili povremena radna tijela (odbor, komisija i sl.).

Rad tijela iz stavka 1. ovog članka, osim Skupštine koja je obvezna, može se urediti Poslovnikom o radu, kojeg donosi to tijelo.

***Skupština***

**Članak 24.**

Zajednicom upravlja Skupština kao najviše tijelo upravljanja.

Skupštinu Zajednice čine:

-izabrani predstavnik svake članice koja je direktno uključena u Zajednicu, a nije

članica vatrogasnih zajednica područja, grada i općina,

- izabrani predstavnici vatrogasnih zajednica područja, grada i općina sukladno broju

članica unutar pojedine zajednice.

Predstavnike članica u Skupštinu Zajednice izabiru, odnosno imenuju odlukom nadležna tijela članica.

Ostali predstavnici sudjeluju u radu Skupštine ali bez prava odlučivanja.

**Članak 25.**

Skupština:

* usvaja Statut i njegove izmjene i dopune uz suglasnost Hrvatske vatrogasne zajednice,
* donosi Poslovnik o radu Skupštine,
* donosi opće akte Zajednice iz svoje nadležnosti,
* usvaja plan rada i financijski plan za sljedeću kalendarsku godinu i izvješće o radu za prethodnu kalendarsku godinu,
* usvaja godišnje financijsko izvješće,
* odlučuje o promjeni ciljeva, djelatnosti i gospodarskih djelatnosti, prestanku rada i raspodjeli preostale imovine Zajednice,
* donosi planove razvoja Zajednice,
* donosi odluku o statusnim promjenama,
* donosi odluku o promjeni pečata,
* bira i razrješava predsjednika Zajednice , zamjenika predsjednika Zajednice, Predsjedništvo i Nadzorni odbor,
* odlučuje o udruživanju u saveze, zajednice, mreže i druge oblike povezivanja,
* donosi odluku o dodjeli statusa počasnog člana Zajednice,
* donosi odluku o prestanku rada Zajednice;
* odlučuje i o drugim pitanjima za koja Statutom nije utvrđena nadležnost drugih tijela Zajednice.

Skupština Zajednice može ovlastiti Predsjedništvo za donošenje odluka iz ovog članka, i to:

* izboru predstavnika Zajednice u tijela vatrogasne organizacije,
* usvajanje završnog računa,

uz verifikaciju na prvoj narednoj sjednici Skupštine.

**Članak 26.**

Redovna sjednica Skupštine održava se najmanje jedanput godišnje, s time da se svake pete godine redovita sjednica održava kao izborna.

Izborna sjednica Skupštine može se održati i kao zasebna sjednica.

Pored redovnih i izbornih sjednica mogu se održavati izvanredne i svečane sjednice Skupštine.

**Članak 27.**

Redovnu, izvanrednu ili svečanu sjednicu Skupštine saziva predsjednik na temelju odluke Predsjedništva.

Poziv s točnim datumom, mjestom održavanja i dnevnim redom sjednice mora biti dostavljen svim članovima Skupštine najmanje osam dana prije održavanja sjednice.

U slučaju isteka mandata tijelima Zajednice, Skupštinu saziva predsjednik Zajednice kojemu je istekao mandat ili 1/3 članica Zajednice koje su upisane u popis članica Zajednice prije isteka mandata tijelima Zajednice.

**Članak 28.**

Izvanrednu sjednicu Skupštine saziva predsjednik na temelju:

* osobne prosudbe,
* zahtjeva trećine članova Skupštine,
* zahtjeva jedne trećine članica Zajednice,
* zahtjeva Predsjedništva,
* zahtjeva Zapovjedništva.

Na izvanrednoj Skupštini razmatra se samo pitanje zbog kojeg je sazvana.

**Članak 29.**

Predsjednik je dužan sazvati sjednicu Skupštine na zahtjev predlagača iz članka 28. ovog Statuta u roku od 30 dana od dana primljenog zahtjeva.

Ako predsjednik ne sazove sjednicu Skupštine u roku iz stavka 1. ovog članka, sazvat će je predlagači.

U slučaju sazivanja Skupštine prema odredbi stavka 2. ovog članka, predlagači su dužni predložiti dnevni red sjednice te pripremiti sve potrebne materijale.

**Članak 30.**

Skupština pravovaljane odluke donosi natpolovičnom većinom prisutnih.

Iznimno, od odredbe stavka 1. ovog članka, Statut i njegove izmjene i dopune donose se natpolovičnom većinom glasova svih članova Skupštine s pravom glasa.

**Članak 31.**

Rad Skupštine uređen je Poslovnikom kojeg na početku svakog petogodišnjeg mandatnog razdoblja donosi Skupština na svojoj izbornoj sjednici za cijelo mandatno razdoblje.

***Predsjedništvo***

**Članak 32.**

Zajednicom upravlja Predsjedništvo koje broji 11 članova.

Predsjedništvo čine predsjednik Zajednice, do dva zamjenika predsjednika, županijski zapovjednik, zamjenik županijskog zapovjednika te članovi izabrani od strane Skupštine.

Mandat članova Predsjedništva traje pet godina i mogu biti ponovno birani.

**Članak 33.**

Sjednice Predsjedništva saziva predsjednik prema potrebi, a najmanje četiri puta godišnje.

Predsjedništvo može pravovaljano odlučivati ukoliko je sjednici nazočna natpolovična većina članova.

Pravovaljane odluke donose se natpolovičnom većinom prisutnih.

**Članak 34.**

Članovi Predsjedništva odgovorni su Skupštini za svoj rad, a predsjednik Predsjedništva odgovoran je Skupštini za ukupan rad Predsjedništva.

Ukoliko pojedini član Predsjedništva konstantno i neopravdano opstruira rad Predsjedništva, Predsjedništvo može zatražiti od Skupštine da imenuje drugog člana u Predsjedništvo.

**Članak 35.**

Predsjedništvo na prijedlog županijskog vatrogasnog zapovjednika i predsjednika Zajednice:

* utvrđuje prijedlog godišnjeg programa rada,
* utvrđuje prijedlog godišnjeg financijskog plana,
* utvrđuje prijedlog projekcije programa rada i financijskog plana za iduće dvije godine;
* utvrđuje prijedlog godišnjeg izvješća o radu,
* utvrđuje prijedlog financijskog izvješća,
* provodi odluke i zaključke Skupštine,
* rukovodi radom Zajednice između dvije sjednice Skupštine,
* utvrđuje prijedlog dnevnog reda, mjesto i datum održavanja sjednice Skupštine,
* utvrđuje prijedloge drugih akata koje donosi Skupština,
* utvrđuje prijedlog o dodjeli statusa počasnog člana i počasnog dužnosnika Zajednice,
* donosi opće akte iz svog djelokruga rada te prati njihovu provedbu,
* donosi odluku o nabavljanju nepokretne i pokretne imovine u skladu s financijskim planom,
* donosi odluku o ustupanju nepokretne i pokretne imovine,
* donosi odluke o žalbenim postupcima iz osnove rada zaposlenih stručnih djelatnika
* donosi odluke o stegovnoj odgovornosti članova tijela zajednice,
* donosi odluku o provođenju godišnjih inventura uz usvajanje pripadajućeg izvještaja,
* donosi odluke o osnovnim pitanjima financijskog poslovanja između dvije sjednice

Skupštine,

* prati ostvarivanje programa rada, financijskog plana, odluka, zaključaka i smjernica koje donosi Skupština,
* daje tumačenje ovog Statuta,
* imenuje i razrješava predstavnika iz redova VZŽ u vatrogasno vijeće javnih vatrogasnih postrojbi na području županije,
* imenuje i razrješava članove i predsjednike radnih tijela,
* imenuje i razrješava svoje predstavnike u radna tijela i organizacije s kojima surađuje.

- obavlja i druge poslove određene Zakonom i ovim Statutom.

**Članak 36.**

Ako se predsjednik Zajednice i županijski vatrogasni zapovjednik ne usuglase oko prijedloga financijskog plana ili ako Predsjedništvo Zajednice ne usvoji predloženi financijski plan koji je predložio županijski vatrogasni zapovjednik i predsjednik Zajednice, Predsjedništvo Zajednice donosi odluku o privremenom financiranju na rok od tri mjeseca te ako se u tom roku ne usvoji financijski plan, donosi ga Skupština Zajednice.

***Predsjednik***

**Članak 37.**

Predsjednik Zajednice na čelu je Predsjedništva Zajednice, predstavlja je i zastupa te predstavlja u Predsjedništvu Hrvatske vatrogasne zajednice.

Postupak donošenja odluka Predsjedništva te međusobni odnosi predsjednika i zapovjednika Zajednice uredit će se Poslovnikom.

Djelokrug rada i izbor predsjednika te zamjenika predsjednika Predsjedništva Zajednice utvrđuje se ovim Statutom.

Predsjednik:

* odgovara za zakonitost rada Zajednice,
* vodi poslove Zajednice sukladno odlukama Skupštine,
* odgovoran je za podnošenje Skupštini prijedloga godišnjeg financijskog izvješća,
* dostavlja zapisnik s redovne sjednice Skupštine nadležnom upravnom tijelu županije koje vodi Registar udruga,
* sklapa ugovore i poduzima druge pravne radnje u ime i za račun Zajednice,
* obavlja i druge poslove u skladu sa zakonom, Statutom i aktima Zajednice.

**Članak 38.**

Skupština bira predsjednika iz svojih redova.

Predsjednik predsjedava Skupštini i Predsjedništvu, a u slučaju njegove odsutnosti njegov zamjenik.

Skupština zajednice bira do dva zamjenika predsjednika Zajednice.

Predsjednik ima mogućnost ponovnog izbora.

Ukoliko je predsjednik dao ostavku ili je trajno spriječen obnašati dužnost, Predsjedništvo imenuje jednog od zamjenika predsjednika vršiteljem dužnosti predsjednika do naredne sjednice Skupštine kada se treba provesti postupak izbora novog predsjednika i zamjenika predsjednika.

***Zapovjedništvo***

**Članak 39.**

Zajednica ima Vatrogasno zapovjedništvo koje je operativno tijelo Zajednice na čelu kojeg je županijski vatrogasni zapovjednik.

Članovi Vatrogasnog zapovjedništva županija su zapovjednici vatrogasnih zajednica gradova, općina odnosno područja županije odnosno zapovjednici središnjih dobrovoljnih vatrogasnih društava i zapovjednici javnih vatrogasnih postrojbi ako nema osnovanih vatrogasnih zajednica, sukladno Statutu Zajednice odnosno vatrogasnom planu Županije koji donosi županijski vatrogasni zapovjednik.

**Članak 40.**

Zapovjedništvo:

* obavlja organizacijske poslove s ciljem efikasne provedbe vatrogasne djelatnosti,
* organizira i provodi vatrogasne vježbe,
* provodi praktične vježbe i teorijsku nastavu s operativnim članovima,
* priprema natjecateljska odjeljenja,
* organizira i provodi vatrogasna natjecanja,
* prati i koordinira provedbu preventivnih poslova u području zaštite od požara;
* skrbi o konstantom stručnom osposobljavanju i usavršavanju članova Zajednice,
* brine o održavanju vatrogasne opreme odnosno materijalno-tehničkih sredstava koje Zajednica posjeduje.

***Zapovjednik***

**Članak 41.**

Županijski vatrogasni zapovjednik je zaposlenik Zajednice te predstavlja i zastupa Zajednicu.

Županijskog vatrogasnog zapovjednika na prijedlog Predsjedništva Zajednice, sukladno uvjetima propisanim Zakonom o vatrogastvu, uz suglasnosti glavnog vatrogasnog zapovjednika imenuje župan na pet godina.

Županijski vatrogasni zapovjednik ima zamjenika kojeg imenuje županijski vatrogasni zapovjednik sukladno uvjetima propisanim Zakonom o vatrogastvu.

Postupak izbora županijskog vatrogasnog zapovjednika i njegova zamjenika provodi se sukladno Zakonu o vatrogastvu.

**Članak 42.**

Županijski vatrogasni zapovjednik i njegov zamjenik moraju imati završen preddiplomski i diplomski sveučilišni studij ili integrirani preddiplomski i diplomski sveučilišni studij ili završeni preddiplomski stručni studij i specijalistički diplomski stručni studij te najmanje deset godina iskustva na poslovima vatrogasca s posebnim ovlastima i odgovornostima na državnoj, županijskoj ili lokalnoj razini odnosno preddiplomski sveučilišni studij ili kratki stručni studij ili preddiplomski stručni studij u trajanju od tri godine i 15 godina iskustva na poslovima vatrogasca s posebnim ovlastima i odgovornostima.

**Članak 43.**

Zapovjednik:

* odgovara za zakonitost rada Zajednice,
* vodi poslove Zajednice sukladno odlukama Skupštine,
* odgovoran je za podnošenje Skupštini prijedloga godišnjeg financijskog izvješća,
* dostavlja zapisnik s redovne sjednice Skupštine nadležnom upravnom tijelu županije koje vodi Registar udruga,
* sklapa ugovore i poduzima druge pravne radnje u ime i za račun Zajednice,
* obavlja i druge poslove u skladu sa zakonom, Statutom i aktima Zajednice,

- postupa u skladu s Vatrogasnim planom županije,

- provodi stručni nadzor nad vatrogasnim organizacijama na području županije,

* vodi vatrogasne intervencije na području županije kada vatrogasne snage jedinice lokalne samouprave nisu u mogućnosti sanirati nastali događaj odnosno kada ocijeni da je događaj od interesa za županiju,
* izrađuje prijedlog Vatrogasnog plana na području županije,
* sukladno vatrogasnom planu predviđa vatrogasne snage i sredstva koje se stavljaju na raspolaganje glavnom vatrogasnom zapovjedniku,
* zajedno s predsjednikom Zajednice predlaže Predsjedništvu Zajednice financijski plan i opće akte,
* obavlja analizu većih vatrogasnih intervencija na području županije,
* obavlja druge stručne i operativne poslove bitne za dobru organiziranost i osposobljenost vatrogastva na području Županije.

Županijski vatrogasni zapovjednik odgovoran je za intervencijsku spremnost, organiziranost i osposobljenost vatrogastva na razini županije, a može zapovjediti svakoj vatrogasnoj postrojbi s područja županije sukladno županijskom vatrogasnom planu da intervenira na izvanrednom događaju na području županije.

**Članak 44.**

O svome radu i radu Vatrogasnog zapovjedništva vatrogasni zapovjednik jednom godišnje podnosi izvješće Predsjedništvu i Skupštini Zajednice i županu, a o stanju vatrogastva i zaštite od požara županijskoj Skupštini najkasnije do 30. lipnja tekuće godine za godinu koja prethodi.

**Članak 45.**

Razrješenje zapovjednika prije isteka mandata moguće je ako:

* sam zatraži razrješenje,
* trajno izgubi zdravstvenu sposobnost obavljati dužnost,
* je pravomoćnom presudom osuđen za kaznena djela protiv života i tijela (glava X.), kaznena djela protiv opće sigurnosti (glava XXI.), kaznena djela protiv imovine (glava XXIII.) i kaznena djela protiv službene dužnosti (glava XXVIII.), a koja su propisana Kaznenim zakonom (»Narodne novine«, br. 125/11., 144/12., 56/15., 61/15., 101/17. i 118/18.) odnosno za kaznena djela protiv života i tijela (glava X.), kaznena djela protiv opće sigurnosti ljudi i imovine (glava XX.) i kaznena djela protiv službene dužnosti (glava XXV.), a koja su propisana Kaznenim zakonom (»Narodne novine«, br. 110/97., 27/98. – ispravak, 50/00., 129/00., 51/01., 111/03., 190/03., 105/04., 84/05., 71/06., 110/07., 152/08., 57/11., 77/11. i 143/12.),
* povrijedi obvezu čuvanja službene tajne u svezi s obavljanjem dužnosti,
* svojim nesavjesnim radom prouzroči Zajednice županije veću štetu ili veće smetnje u njezinom radu.

***Nadzorni odbor***

**Članak 46.**

Nadzorni odbor ima 3 člana koje bira Skupština iz redova svojih članova.

Predsjednika Nadzornog odbora biraju članovi Nadzornog odbora iz redova svojih članova.

Nadzorni odbor sastaje se prema potrebi, najmanje jednom godišnje.

Sjednice Nadzornog odbora saziva i predsjedava im predsjednik Nadzornog odbora.

Članovi Nadzornog odbora odgovorni su za svoj rad Skupštini i mogu biti opozvani zbog nepoštivanja zakona i drugih propisa, te ovog Statuta po postupku istovjetnom izboru.

Nadzorni odbor odlučuje ako je nazočna većina članova, a pravovaljane odluke donosi većinom glasova svih članova.

**Članak 47.**

Ukoliko pojedini član Nadzornog odbora konstantno i neopravdano opstruira rad Nadzornog odbora, odnosno ako prekorači svoja ovlaštenja ili ne izvršava savjesno povjerene obveze Nadzorni odbor može zatražiti od Skupštine da imenuje drugog člana u Nadzorni odbor.

**Predsjednik i članovi Predsjedništva i Zapovjedništva ne mogu biti članovi Nadzornog odbora.**

**Članak 48.**

**Nadzorni odbor:**

* razmatra i nadzire primjenu odredbi ovog Statuta i drugih općih akata Zajednice,
* razmatra i nadzire materijalno-financijsko poslovanje i korištenje imovine Zajednice,
* razmatra i nadzire ostvarivanje odluka, zaključaka i drugih pravnih akata,
* nadzire izvršavanje ugovorenih i drugih obveza.

**Članak 49.**

O svom radu Nadzorni odbor izvještava Skupštinu jednom godišnje i predlaže poduzimanje odgovarajućih mjera.

Nadzorni odbor ima pravo zatražiti uvid u dokumentaciju i sve podatke o radu i poslovanju Zajednice.

Predsjednik Nadzornog odbora ima pravo prisustvovati sjednicama svih tijela Zajednice, bez mogućnosti odlučivanja i glasovanja.

**IX. STRUČNA SLUŽBA ZAJEDNICE**

**Članak 50.**

Stručne, tajničke, administrativne, pravne, knjigovodstveno-računovodstvene, blagajničke i druge poslove obavljaju zaposlenici u radnom odnosu u Stručnoj službi Zajednice.

**Članak 51.**

Opće akte o radnim odnosima donosi i objavljuje Predsjedništvo Zajednice, na temelju Zakona o radu i drugih propisa.

Predsjedništvo Zajednice može djelomično ili u cjelini povjeriti obavljanje stručnih poslova drugoj pravnoj ili fizičkoj osobi ovlaštenoj za obavljanje tih poslova.

**X. IZBOR I OPOZIV LIKVIDATORA**

**Članak 52.**

U slučajevima popisanim zakonom provodi se postupak likvidacije Zajednice.

Pokretanjem postupka likvidacije prestaju ovlaštenja tijela i osoba ovlaštenih za zastupanje Zajednice.

Likvidator provodi postupak likvidacije u rokovima i na način propisan zakonom.

**Članak 53.**

Likvidatora imenuje i opoziva Predsjedništvo, a upisuje se u nadležni registar.

Likvidator zastupa Zajednicu u postupku likvidacije te se otvaranjem likvidacijskog postupka upisuje u Registar udruga kao osoba ovlaštena za zastupanje do okončanja postupka likvidacije i brisanja Zajednice iz Registra udruga.

Likvidator ima pravo na naknadu troškova za svoj rad iz sredstava Zajednice u visini koju određuje Predsjedništvo na prvoj sjednici nakon njegovog imenovanja.

**XI. PRESTANAK POSTOJANJA ZAJEDNICE**

**Članak 54.**

Skupština može prema vlastitoj ocjeni ili iz drugih opravdanih razloga donijeti odluku o prestanku rada i to tročetvrtinskom većinom glasova svih članova Skupštine.

Zajednica može prestati s radom i u ostalim slučajevima i na način predviđen zakonom.

**XII. IMOVINA, NAČIN STJECANJA I RASPOLAGANJA IMOVINOM** **TE POSTUPAK S IMOVINOM U SLUČAJU PRESTANKA RADA I DJELOVANJA ZAJEDNICE**

**Članak 55.**

Imovinu Zajednice čine:

* sredstva za rad koja su pribavljena od osnivača Zajednice,
* stečena pružanjem usluga,
* pribavljena iz drugih izvora sukladno Zakonu.

Ako u obavljanju svoje djelatnosti Zajednica ostvari dobit, ta se dobit upotrebljava isključivo za obavljanje i razvoj vatrogasne djelatnosti u skladu s aktom o osnivanju i statutom Zajednice.

Predmetom ovrhe ne može biti vatrogasna oprema (cijevi, armature, osobna i skupna zaštitna oprema vatrogasaca), vatrogasna vozila i vatrogasni domovi.

Zajednica ne može bez suglasnosti Predsjedništva steći, opteretiti ili otuđiti nekretninu i drugu imovinu.

**Članak 56.**

Imovinom upravljaju tijela Zajednice, uz pripadajuću odgovornost za njenu upotrebu i korištenje glede ostvarivanja ciljeva Zajednice.

Zajednica za svoje obveze odgovara svojom cjelokupnom imovinom.

**Članak 57.**

U slučaju prestanka postojanja Zajednice imovina se, nakon namirenja vjerovnika i troškova likvidacijskog, sudskog i drugih postupaka, predaje udruzi, ustanovi ili zakladi koje imaju iste ili slične statutarne ciljeve, a na osnovi odluke Skupštine.

Ako se u slučaju prestanka postojanja Zajednice iz bilo kojih razloga ne može provesti postupak s imovinom Zajednice koji je Zajednica odredila Statutom, preostalu imovinu stječe jedinica lokalne samouprave na čijem je području sjedište Zajednice.

**XIII. NAČIN RJEŠAVANJA SPOROVA I SUKOBA INTERESA UNUTAR ZAJEDNICE**

**Članak 58.**

Ako postoji spor između članica Zajednice i između članica i Zajednice, koji otežava ili onemogućava rad Zajednice, te se ne može riješiti kroz postupke propisane ovim Statutom, članovi Zajednice obvezuju se riješiti mirenjem. Na postupak mirenja primjenjuje se Zakon o mirenju.

Spor u Zajednici postoji ukoliko se radi o pravima i interesima članova Zajednice kojima članovi mogu slobodno raspolagati, a koji utječe na rad Zajednice u cjelini odnosno ako se ona odnose na pitanja od zajedničkog interesa na sve članove.

Ako postupak mirenja ne uspije, Skupština Zajednice za rješavanje sporova imenuje Arbitražno vijeće za svaki pojedini slučaj. Sastav, mandat, način odlučivanja vijeća uređuju se Poslovnikom koji donosi Skupština. Odluka Arbitražnog vijeća je konačna.

U obavljanju djelatnosti Zajednice, predstavnici članica Zajednice, osobe ovlaštene za zastupanje te članovi tijela Zajednice, ne smiju svoj privatni interes stavljati iznad interesa Zajednice.

U slučaju da su privatni interesi člana Zajednice u suprotnosti s interesom Zajednice ili kad privatni interes utječe ili može utjecati na nepristrani rad člana Zajednice u obavljanu djelatnosti Zajednice, član Zajednice koji se zatekne u sukobu interesa dužan je o tome bez odlaganja izvijestiti nadležno tijelo Zajednice i izuzeti se od daljnjeg rada.

**Članak 59.**

Predsjedništvo donosi odluke o stegovnim mjerama prema članovima tijela Zajednice radi neizvršavanja i zanemarivanja statutarnih obveza, kao i grubog kršenja istih, povrede časti i ugleda Zajednice, djelovanja suprotno zakonu, statutu, propisima, aktima Zajednice.

Predsjedništvo može izreći opomenu, suspenziju vršenja dužnosti do godine dana, i predložiti zamjenu člana tijela iz jedne članice drugim članom, koju mora potvrditi Skupština.

Predlagatelj postupka može biti bilo koje tijelo Zajednice.

Na odluku Predsjedništva može se izjaviti žalba Skupštini, čija odluka je konačna.

Skupština je dužna odlučiti o žalbi najkasnije u roku godine dana.

**XIV. ZNAK, AMBLEM, ZASTAVA I PEČAT ZAJEDNICE**

**Članak 60.**

Znak Zajednice sastavljen je od vatrogasne kacige iza koje se nalazi ukrštena vatrogasna sjekirica i baklja.

**Članak 61.**

Amblem Zajednice je crvene podloge s zlatnim i bijelim obrubom dimenzija 10cm x 8 cm. U gornjem dijelu amblema bijelim slovima napisano je VATROGASNA ZAJEDNICA ZADARSKE ŽUPANIJE. U sredini amblema nalazi se vatrogasni znak Zajednice sastavljen od vatrogasne kacige iza koje se nalazi ukrštena vatrogasna sjekirica i baklja. Znak je žute boje. U donjem dijelu nalazi se grb Zadarske županije.

**Članak 62.**

Zastava je s jedne i druge strane izrađena od tkanine plameno-crvene boje, dužine 145 cm i širine 115 cm. S desne strane zastave je vatrogasni amblem, oblika i sadržaja utvrđenog Statutom Hrvatske vatrogasne zajednice. S lijeve strane vatrogasnog amblema ispisana je godina osnivanja Zajednice, a s desne strane označena je godina kada je Zajednica dobila zastavu. Na lijevoj strani zastave u sredini je lik Sv. Florijana u boji visine 54 cm na plavoj pozadini sa zlatnim eliptičnim obrubom. Oba ruba zastave su zlatne rese dužine 7 cm. Zastava je pričvršćena na koplje na kojem su dvije trake – trobojke Republike Hrvatske (širine 15, a dužine 80 cm) sa zlatnim resama dužine 7 cm.

**Članak 63.**

Zajednica ima pečat okruglog oblika, promjera 18 i 30mm s ispisanim tekstom uz rub pečata Vatrogasna zajednica Zadarske županije.

U sredini pečata nalazi se vatrogasni znak koji se sastoji od vatrogasne kacige iza koje se nalazi ukrštena vatrogasna sjekirica i baklja.

Pečat čuva i ovlašten je koristit predsjednik Zajednice te drugi članovi Zajednice koje on ovlasti.

Odluku o promjeni pečata donosi Skupština.

**XV. PRIJELAZNE I ZAVRŠNE ODREDBE**

**Članak 64.**

Statut Zajednice osnovni je opći akt Zajednice.

Svi drugi akti moraju biti usklađeni s odredbama ovog Statuta.

**Članak 65.**

Postupak za izmjenu Statuta mogu pokrenuti:

* Predsjedništvo,
* Zapovjedništvo,
* trećina članova Skupštine.

**Članak 66.**

Danom stupanja na snagu ovog Statuta prestaje važiti Statut Zajednice donesen na sjednici Skupštine održanoj dana 27. travnja 2018. godine sa svim kasnijim izmjenama i dopunama.

**Članak 67.**

Svi akti Zajednice moraju se uskladiti s odredbama ovog Statuta.

**Članak 68.**

Ovaj Statut stupa na snagu danom donošenja, a primjenjuje se danom ovjere kod nadležnog Upravnog odjela Zadarske županije.

U Zadru, 18. prosinca 2020. godine

P R E D S J E D N I K

Vatrogasne zajednice Zadarske županije

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M. P. ŽELJKO ŠOŠA